《晓雾行》
宋代·李新

山川蒸空气充塞，宇宙冥冥昼昏黑。
九州四海安在哉，出门寸步迷南北。
赤乌觜距非不刚，执辔神人身更长。
胡为柔濡甘隐翳，坐令万里无晶光。
我欲奋袂挥霜刀，恨身无翼愁天高。
茫然一身不可断，力微援寡诚徒劳。
安得长风生海边，扫院氛秽开青天，
葵藿倾心知所向，共看白日当空悬。

作者简介：宋仙井人，字元应。哲宗元祐五年进士。刘泾尝荐于苏轼。累官承议郎、南郑丞。元符末上书夺官，谪遂州。徽宗大观三年赦还。有《跨鳌集》。